Kancerogeni kadmij u prehrambenom proizvodu u Hrvatskoj i Sloveniji

Zbog prisutnosti kancerogenog teškog metala iz prodaje se povlači prehrambeni proizvod.

Kako javljaju iz europskog sustava za sigurnost hrane, riječ je o zamrznutim lignjama u kojima je pronađen kadmij. Rizik po zdravlje ljudi je ozbiljan, kažu.

Kadmij u patagonijskim lignjama otkiven je službenom kontrolom na tržištu Slovenije, u jednoj od ribarnica u kojoj su se prodavale. Udjel kadmija iznosio je 2 mg/kg, što je dvostruko više od dopuštene vrijednosti.

Distributer u Sloveniji bila je tvrtka Ribago d.o.o., otrkivaju u tamošnjoj upravi za hranu i veterinarstvo. No, Ispostavilo se kako su iste lignje bile distribuirane i na tržištu Hrvatske.

Zemlja podrijetla je nepoznata, kažu u slovenskom inspektoratu, ali u europskom sustavu navodi se kako su u Sloveniju i Hrvatsku stigle preko Španjolske.

Nije poznato je li Državni inspektorat u Hrvatskoj proveo potrebne radnje, odnosno što se dogodilo sa spornim patagonijskim zamrznutim lignjama koje su se prodavale i u našoj zemlji.

Kadmij je teški metal izuzetno toksičan i kancerogen za ljude, a najviše djeluje na pluća, srce, jetru i tkiva kostiju. Taloži se u organizmu i teško se i dugo izlučuje.

U svakodevnom životu kadmiju su najviše izloženi pušači duhana: jedna cigareta sadrži oko 2 mikrograma kadmija, a 2 do 10 posto tog kadmija se prenosi u duhanski dim.

Objava Kancerogeni kadmij u prehrambenom proizvodu u Hrvatskoj i Sloveniji pojavila se prvi puta na Danica.hr.