‘Dobili smo jaku glavobolju i proljev nakon konzumacije uvoznog voća’

Sve je počelo kad je naš portal 8. kolovoza objavio vijest da su inspektori na hrvatskoj granici uništili pošiljku marelica jer je u njima otkrivena visoka razina kadmija.

U voću iz Moldavije hrvatski su inspektori otkrili visoke razine teškog metala. Srećom, sve se dogodilo prilikom analize uzorka na granici, pa je odmah naloženo uništenje cijele pošiljke. U uzorku marelica ustanovljeno je 0,040 mg/kg kadmija koji je kancerogen i iznimno štetan za zdravlje.

Početkom rujna javio nam se čitatelj (podaci poznati uredništvu) koji je otkrio kako je 27. kolovoza kupio veću količinu marelica iz Moldavije u podružnici tvrtke ENNA fruit u Varaždinu u Biškupečkoj ulici. Poslao nam je i račun.

Zdravstveni problemi

Nekoliko dana zaredom prodavane su u Varaždinu veće količine marelica iz Moldavije, i to po cijeni od 50 centi. Prosječna cijena kilograma marelica na hrvatskim tržnicama tada je iznosila oko 3 eura.

“Nakon konzumacije sirovih marelica, moja obitelj imala je jake glavobolje, a majka koja je od njih napravila i pojela marmeladu dijareju. Zato sam sve prijavio Državnom inspektoratu jer sumnjam da su marelica bile s visokom razinom kadmija”, ispričao nam je čitatelj.

Oznaka na amblaži s marelicama koje je Enna fruit prodavala u Varaždinu / Foto: Čitatelj

Tragom tih pritužbi obratili smo se tvrtki ENNA fruit koja je potvrdila kako su u kolovozu u prodaji imali marelice podrijetlom iz Moldavije te su ih distribuirali i u maloprodajne trgovačke lance i u vlastite maloprodajne jedinice, što je uobičajena praksa.

“Do vašeg upita nismo imali saznanja o zdravstvenim problemima koji bi bili uzrokovani konzumacijom marelica u Varaždinu, niti u bilo kojem drugom dijelu zemlje. Cijena voća i povrća formira se na dnevnoj bazi ovisno o više faktora, a u ovom slučaju radilo se o proizvodu u punoj konzumnoj fazi.

Rezultati uredni

Marelice podrijetlom iz Moldavije koje smo distribuirali u trgovačke lance i prodavali u našem maloprodajnom objektu u Varaždinu prošle su analizu renomirane kuće Eurofins na metale, nemetale i pesticide”, ističu u tvrtki.

Prema analitičkom izvješću, ispitani uzorci odgovaraju zahtjevima EU o maksimalnim razinama pesticida te najvećim dopuštenim kontaminatima u hrani. Testirani su na olovo i kadmij te je rezultat unutar najviše dopuštene razine, ali i na pesticid acetamiprid, koji je također unutar dopuštenih vrijednosti.

“Nemamo saznanja i rezultate analize marelica koje smo plasirali na tržište ne povezujemo s vašim člankom. ENNA fruit otvoreno i transparentno surađuje sa svim inspektorskim službama i drugim institucijama, a tako je bilo i u ovom konkretnom slučaju.

U voću iz Moldavije otkrivena visoka razina kancerogenog teškog metala

Danas je Državni inspektorat RH, Područni ured Varaždin, proveo ciljani inspekcijski nadzor po službenoj dužnosti iz područja sigurnosti hrane te je u Zapisniku o inspekcijskom pregledu utvrđena usklađenost s propisima o sigurnosti hrane”, otkrili su nam u utorak iz ENNA fruita.

Osam kontrola

Sanitarna inspekcija Državnog inspektorata za naš je portal također potvrdila kako je primila prijavu potrošača koja je u inspekcijskom postupku rješavanja.

“Želimo istaknuti da je razdoblju od lipnja do kraja kolovoza ove godine sanitarna inspekcija provela uzorkovanje osam uzoraka svježih marelica prilikom uvoza u svrhu ispitivanja kontaminanata i pesticida.

Od toga je u jednom uzorku marelice, porijeklom iz Moldavije, utvrđeno prekoračenje kadmija, slijedom čega je donesena mjera zabrane i uništenja pošiljke pod nadzorom sanitarne inspekcije.

Svi ostali uzorci marelica, a zadnje su uzorkovane 23. kolovoza, ispitivani na teške metale, uključujući kadmij, ocjenjeni su sukladno”, odgovorili su nam iz Državnog inspektorata.

Objava ‘Dobili smo jaku glavobolju i proljev nakon konzumacije uvoznog voća’ pojavila se prvi puta na Danica.hr.