U povrću iz Turske visoke razine teškog metala i štetne kemikalije

U povrću iz Turske otkrivene su visoke razine teškog metala i kemikalije štetne za zdravlje ljudi.

Kako u ponedjeljak javljaju iz europskog sustava za sigurnost hrane, u rajčicama iz Turske pronađeni su visoki udjeli kadmija i zabranjenog pesticida klorpirifosa.

Kadmija je bilo čak 0,094 mg/kg, a klorpirifosa 0,079 mg/kg. Obje su tvari štetne po zdravlje, pa je naloženo uništavanje rajčica. Rizik je bio potencijalno ozbiljan.

Srećom, sve se dogodilo na hrvatskoj granici, pa povrće na koncu ipak niije dospjelo na prodajna mjesta u našoj zemlji.

To je, inače, već 15. slučaj u proteklih godinu dana da su u voću i povrću iz Turske otkrivene zabranjene supstance. Iz te zemlje dolazi uvjerljivo najviše kontaminiranih namirnica.

Kadmij je teški metal izuzetno toksičan i kancerogen za ljude, a najviše djeluje na pluća, srce, jetru i tkiva kostiju. Taloži se u organizmu i teško se i dugo izlučuje.

Klorpirifos je od 2020. zabranjen na području EU zbog genotoksičnog potencijala i neurotoksičnosti. Brojne studije pokazale su kako izloženost klorpirifosu može utjecati na neurološki razvoj djece te oštetiti još nerođeno dijete.

Povezuju ga s poremećajima u razvoju mozga, hiperaktivnošću, zaostajanjem u rastu, smanjenim kvocijentom inteligencije.

Objava U povrću iz Turske visoke razine teškog metala i štetne kemikalije pojavila se prvi puta na Danica.hr.